Comitet ia atitudine! De o săptămână, echipa localului a decis interzicerea fumatului în bar. Ideea le-a încolțit în minte în urmă cu câteva luni, însă abia acum s-au încumetat s-o pună în practică. „Voiam să fim primii care facem asta, să facem experimentul ăsta și o parte din clienții noștri ne-au susținut și am considerat că este momentul propice. Nu cred că am pierdut clienți. Ideea noastră este că dacă cei care ne vizitează, ne vizitează pentru că pot să fumeze nu e un criteriu bun. Noi vrem să credem că cei care ne vizitează, ne vizitează pentru atmosferă, pentru servicii, muzică, felul în care se simt. Acestea sunt criteriile importante”, a declarat Sorin Stoenescu, proprietarul Comitet. Sorin este nefumător, dar colegii săi fumători sunt mai mulți. Totuși, când au discutat despre această ideea, toți au îmbrățișat-o.

Așadar, dacă treceți prin fața localului și vedeți oameni adunați în față să știți că nu se dă nimic gratis, sunt fumătorii care ies la o țigară. “Oamenii au înțeles, respectă chestia asta, li se pare un lucru foarte normal și civilizat. Pe noi ne bucură că este așa. Oamenii continuă să vină cu aceeași plăcere”, ne-a spus Sorin. Au avut curaj și au avut doar de câștigat! Clienții nu le-au plecat, iar aerul din local nu este numai respirabil, ci și miroase a curat. Ba mai mult, fumătorii nu numai că nu-i înjură, dar le sunt chiar recunoscători. ”Nu ne-am așteptat nici noi să avem un feedback atât de pozitiv sincer să fiu. Mi s-au părut foarte simpatice remarcile oamenilor care veneau aici și care erau fumători și la sfârșitul serii de felicitau și ne spuneau «băi, uite, n-am fumat decât trei țigări de când sunt aici, poate e chiar un motiv să mă las de fumat» sau «chiar voiam să mă las de fumat»”, ne-a mai spus Sorin.

Nu știu dacă v-ați întrebat vreodată cum este să mergi într-un bar și să miroasă bine. Ei bine, se poate! Cel mai probabil asta se va întâmpla peste tot având în vedere că legea care interzice fumatul în locurile publice a fost adoptată de Senat și urmează să intre în plenul Camerei Deputaților.